Bejaarde egpaar sterf in botsingDie voertuig se wrak. Foto: Verskaf ŉ Bejaarde man en sy vrou is dood en drie mense is beseer toe ŉ vragmotor en ŉ voertuig Sondagaand buite George in die Wes-Kaap gebots het. Russel Meiring, woordvoerder van ER24, het gesê die botsing het op die R404 plaasgevind. “By paramedici se aankoms op die toneel is die vragmotor en die voertuig se wrak aan die kant van die pad aangetref. By nadere ondersoek is die liggame van ŉ bejaarde egpaar voor in die voertuig aangetref. Hulle is op die toneel dood verklaar,” het Meiring gesê. Volgens Meiring is nóg ŉ bejaarde egpaar en ŉ sewejarige meisie ook in die voertuig se wrak aangetref. “Hulle het ernstige tot kritieke beserings opgedoen. Hulle is op die toneel behandel en deur Metro Services na die Mediclinic George geneem vir verdere behandeling.” Die bestuurder van die vragmotor is ongedeerd. Die oorsaak van die ongeluk is onbekend en word deur plaaslike owerhede ondersoek.